Marco & Chrystal – Mooi Troues
Marco & Chrystal
Marco en Chrystal ontmoet ook soos menigte ander paartjies as studente en dadelik is die vonk tussen hulle daar. Een aand op die mat van hul sitkamer tydens 'n poker spel, vra hy die mooi blonde Chrystal om hom die gelukkigste man wat lewe te maak deur met hom te trou. Hello Love fotografie is daar toe die twee se groot dag uiteindelik aanbreek. Elke spesiale oomblik word op kamera vasgelê sodat die paartjie oor die jare nog met heimwee kan terugkyk na die mooiste dag van hul lewens.
Tydens ons eerste jaar van studies, het ek en Marco klas geloop by 2 verskillende kolleges wat langs mekaar was op dieselfde kampus. In daardie eerste week het ek en 'n paar vriendinne na 'n News Café gegaan vir middagete, en daar ontmoet ons toe 'n groepie manne saam met wie ons so lekker gekuier het dat ons klas gebank het vir die res van die dag. Marco was natuurlik deel van die groepie mansmense. En dit was op daardie einste dag dat ons sommer net gekliek het en daar en dan verlief geraak het. My "Italian Stallion" en sy Mini-Cooper #sosexy
Dit was 'n kuier aand vir die twee van ons. Ons het pizza bestel, wyn geskink en piekniek op die mat in ons sitkamer. Daar was liefdes liedjies in die agtergrond, ons het vir mekaar serenades gesing, en lekker gelag oor hoe laf ons saam is. Dit was soveel pret! Dit was ook die eerste keer wat ons poker saam gespeel het. Marco het aanhoudend "per ongeluk" sy kaarte en "chips" laat val sodat hy op een knie moes af gaan om dit op te tel. Die laaste keer wat dit gebeur het, toe vra hy die woorde wat ek nooit sal vergeet nie: "Sal jy my die gelukkigste man lewendig maak en my die voorreg gee om jou my vrou te noem? Sal jy met my trou?" Natuurlik het ek JA gesê!!
Nadat ons 'n jaar uitgegaan het, het ons saam ingetrek en voor ons ons oë kon uitvee was dit 5 jaar later! Tyd om die gesprek te hê oor trou en ons paadjie vorentoe. Maar Marco het sy tyd gevat om die groot vraag te vra! Dit het ons egter amper 'n jaar gevat om die troue te beplan.
Die grootste les wat ons geleer het, is om te onthou dat dit ons dag was – al wou almal hul inset lewer en graag hê ons moes hul idees gebruik. As 'n paartjie moes ons besef dat ons hierdie paadjie saam loop, en leer om besluite SAAM te neem. Ons het gevind dat as ons nie kon ooreenstem oor iets nie, ons eerder daardie idee sou los en 'n plan beraam wat vir beide van ons aanvaarbaar was. Dit het sommer baie goed gewerk vir ons.